**PREDKLADACIA SPRÁVA**

Predseda vlády Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony.

Vypracovanie tejto právnej úpravy do podoby návrhu zákona a jej ústavné prerokovanie vzišlo z požiadaviek verejnosti, ako aj z podnetu poslancov Národnej rady Slovenskej republiky, ktorí sú členmi poslaneckého klubu strany SMER-SD.

Platná právna úprava umožňuje súčasne vykonávať viaceré verejné funkcie, za výkon ktorých sa poskytuje pravidelný príjem, najmä mzda lebo plat, z verejných prostriedkov. Tento právny stav je dlhodobo predmetom nespokojnosti a kritiky zo strany verejnosti. Preto predseda vlády Slovenskej republiky využil svoje ústavné a zákonné oprávnenie, ako aj podnety zo strany poslancov Národnej rady Slovenskej republiky, ktorí sú členmi poslaneckého klubu strany SMER-SD, a predkladá návrh zákona, ktorým sa reaguje na požiadavky verejnosti a poslancov Národnej rady Slovenskej republiky, ktorí sú členmi poslaneckého klubu strany SMER-SD.

Cieľom predkladaného návrhu zákona je, aby poslanec Národnej rady Slovenskej republiky (ďalej len „poslanec“), ktorý vykonáva funkciu poslanca a inú funkciu vo verejnej správe, napríklad funkciu starostu, primátora, predsedu samosprávneho kraja alebo ich zástupcov, poslanca zastupiteľstva vyššieho územného celku, štatutára alebo člena štatutárneho orgánu verejnoprávnej inštitúcie alebo právnickej osoby zriadenej subjektom verejnej správy, dostávali v plnej výške len plat poslanca a za výkon každej ďalšej inej funkcie plat najviac v sume minimálnej mzdy.

Navrhovaná právna úprava sa má vzťahovať aj na tých poslancov zastupiteľstiev vyšších územných celkov, ktorí poberajú odmenu od vyšších územných celkov za výkon funkcie poslanca zastupiteľstva vyššieho územného celku a sú zároveň starostami alebo primátormi, títo poslanci zastupiteľstiev vyšších územných celkov budú poberať v plnej výške len plat starostu alebo primátora a odmenu za výkon funkcie poslanca zastupiteľstva najviac do sumy minimálnej mzdy.

Návrh sa nemá vzťahovať na poslancov obecných zastupiteľstiev, mestských zastupiteľstiev, vrátane poslancov zastupiteľstiev mestských častí hlavného mesta Slovenskej republiky Bratislavy, ako aj mesta Košice, ktorí funkciu poslanca zastupiteľstva obce, mesta alebo mestskej časti spravidla vykonávajú bezodplatne.

Rozdiel medzi príjmom, na ktorý by verejnému funkcionárovi vznikol nárok, ak by nebol zároveň aj poslancom a príjmom v sume minimálnej mzdy za výkon inej funkcie vo verejnej správe zostane súčasťou rozpočtu toho ktorého subjektu verejnej správy.

Uvedené sa obdobne týka aj rozpočtu vyššieho územného celku, ak poslanec zastupiteľstva vyššieho územného celku poberá odmenu podľa § 12 ods. 4 poslednej vety alebo § 12 ods. 6 zákona č. 302/2001 Z. z. v znení neskorších predpisov a je zároveň starostom obce alebo primátorom mesta.

Uvedené príjmové obmedzenie sa nebude vzťahovať na tých poslancov, ktorí majú príjmy z verejných prostriedkov, avšak nárok na ne im nevzniká v súvislosti s výkonom funkcie, ale vzniká v súvislosti s výkonom zamestnania, prípadne povolania, napríklad vedeckí, pedagogickí alebo umeleckí zamestnanci, ako aj osoby vykonávajúce niektoré zo slobodných povolaní, prípadne povolaní, výkon ktorých je podmienený členstvom alebo registráciou v stavovskej organizácii – komore.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Prijatie návrhu zákona bude mať pozitívny vplyv na rozpočet verejnej správy, nebude mať vplyv na životné prostredie, sociálne vplyvy, podnikateľské prostredie ani informatizáciu spoločnosti.

Návrh zákona bol zaslaný prostredníctvom Portálu právnych predpisov 23. septembra 2014 na medzirezortné pripomienkové konanie povinne pripomienkujúcim subjektom a ostatným subjektom, ktorých sa problematika návrhu zákona týka. Výsledky pripomienkového konania sú uvedené vo vyhodnotení pripomienkového konania. V medzirezortnom pripomienkovom konaní bola uplatnená len jedna zásadná pripomienka ministerstvom zdravotníctva Slovenskej republiky, ktorá bola predkladateľom akceptovaná a zapracovaná do návrhu zákona.